งานตรานกยูงพระราชทาน สืบสานตำนานไหมไทย ครั้งที่ 17 สร้างชื่อ สร้างรายได้ให้ประเทศ
นายสัตวแพทย์ สมชวน รัตนมังคลานนท์ รองปลัดกระทรวงเกษตรและสหกรณ์ เปิดเผยระหว่างเป็นประธานแถลงข่าวจัดงานตรานกยูงพระราชทาน สืบสานตำนานไหมไทย ครั้งที่ 17 ประจำปี 2565 ว่า ผ้าไหมไทย เป็นหนึ่งในสัญลักษณ์ของประเทศไทย ที่มีชื่อเสียงและได้รับการยอมรับในระดับสากล เนื่องจากพระมหากรุณาธิคุณในสมเด็จพระบรมราชชนนีพันปีหลวง ที่ทรงมุ่งมั่นสืบสานวัฒนธรรมการปลูกหม่อนเลี้ยงไหม ให้คงอยู่กับปวงชนชาวไทยและเพื่อให้ผ้าไหมไทยได้รับการยอมรับในตลาดโลก พระองค์ทรงโปรดเกล้าฯ พระราชทานเครื่องหมายนกยูงไทย ให้เป็นเครื่องหมายรับรองผลิตภัณฑ์ผ้าไหมไทย ที่เน้นแหล่งที่มาของวัตถุดิบ กระบวนการผลิตและที่สำคัญต้องผลิตในประเทศไทยเท่านั้น และเพื่อเป็นการเทิดพระเกียรติและสนองพระราชปณิธานอันแน่วแน่ รวมถึงร่วมสำนึกในพระมหากรุณาธิคุณของพระองค์ กระทรวงเกษตรและสหกรณ์ โดยกรมหม่อนไหม จึงได้กำหนดจัดงาน ตรานกยูงพระราชทาน สืบสานตำนานไหมไทย ครั้งที่ 17 ขึ้นเพื่อให้กลุ่มเกษตรกรผู้ปลูกหม่อนเลี้ยงไหม ผู้ทอผ้า เอกชน นักวิจัย นักเรียน นักศึกษาและผู้สนใจได้รับรู้ข้อมูลที่ถูกต้องเกี่ยวกับลายผ้าไหมไทยและประวัติลายผ้าไหมไทย การปลูกหม่อนเลี้ยงไหม การดูแลรักษาผลิตภัณฑ์ไหมและการแปรรูป เพื่อจำหน่ายสินค้าและผลิตภัณฑ์จากหม่อนและไหม รวมทั้งเป็นการตอกย้ำสร้างความมั่นใจให้ผู้บริโภคทั้งชาวไทยและต่างประเทศ เชื่อมั่นในสินค้าผลิตภัณฑ์ผ้าไหมไทยที่มีเครื่องหมายรับรองตรานกยูงพระราชทานว่าเป็นสินค้าที่มีคุณภาพ สามารถจำหน่ายสร้างรายได้ให้แก่กลุ่มเกษตรกรผู้ปลูกหม่อนเลี้ยงไหม ด้านนายปราโมทย์ ยาใจ อธิบดีกรมหม่อนไหม กล่าวด้วยว่า สำหรับปีนี้จัดขึ้นเป็นครั้งที่ 17 ระหว่างวันที่ 24 - 28 สิงหาคมนี้ ที่ฮอลล์ 9 อิมแพ็ค เมืองทองธานี ที่รวบรวมผลงานผ้าไหมตรานกยูงพระราชทานหาชมได้ยาก ,นิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสทรงเจริญพระชนมพรรษา 90 พรรษา 12 สิงหาคม 2565 ภายใต้เรื่อง สืบสานภูมิปัญญา พระมารดาแห่งไหมไทย รวมทั้งยังมีการออกร้านจำหน่ายผ้าไหมและผลิตภัณฑ์ไหมไทยและสินค้าหม่อนไหมมากกว่า 200 ร้านค้า